Florin Manea nu exclude o posibilă plecare a lui Radu Drăgușin de la Tottenham la finalul sezonului, în cazul în care, fundașul central român nu va primi șanse din partea lui Ange Postecoglou. Impresarul internaționalului român vorbește despre o plecare la Napoli, campioana din sezonul trecut în Serie A.
Radu Drăgușin a fost transferat de Tottenham de la Genoa în perioada de transferuri din iarna trecută, mutare anunțată în exclusivitate de FANATIK. Totuși, fundașul român nu are parte de minutele dorite în tricoul londonezilor.
Internaționalul român în vârstă de 22 de ani a ajuns la 5 meciuri consecutive în postura de rezervă neutilizată, iar Florin Manea nu exclude o posibilă plecare a lui Radu Drăgușin, în vară, în cazul în care antrenorul Ange Postecoglou nu-și schimbă deciziile.
„Dacă nu va juca va trebui să luăm în calcul alte soluții, dar pentru moment nu cred, a sosit abia în ianuarie. În viață nu știi niciodată, dar să sperăm că nu va fi cazul.
Dacă la finalul sezonului Postecoglou îi va spune că-l consideră în continuare doar o alternativă la fundașii titulari, nu cred că ar rămâne fără să joace”, a declarat Florin Manea, potrivit Radio CRC.
Florin Manea l-a sfătuit pe Ange Postecoglou să folosească un sistem cu 3 fundași la Tottenham. În prezent, cuplul de centrali de fundași este format din Cristian Romero și Micky van de Ven. De asemenea, impresarul fotbalistului român îndeamnă la răbdare.
„Trebuie să aibă răbdare, are doi jucători importanți în fața lui, dar până la urmă își va găsi locul. Antrenorul a spus de multe ori că nu vrea să joace cu 3 stoperi, el știe mai bine, dar Tottenham primește multe goluri.
Să joci cu 3 în apărare ți-ar oferi mai multă stabilitate, pentru Drăgușin ar fi același lucru să joace în 2 sau 3. Tottenham primește foarte multe goluri din faze fixe, cred că va avea loc acolo, pentru că echipa are nevoie de forța lui. La Genoa câștiga toate duelurile aeriene!”, a mai spus Florin Manea.
Florin Manea a vorbit și despre programul lui Radu Drăgușin. Agentul FIFA susține că internaționalul român muncește din greu pentru a rămâne în formă. Fundașul central îl are ca model pe Cristiano Ronaldo, cu care a fost coechipier la Juventus.
„Lucrează din greu, merge la sala de forță, se antrenează ore bune, mănâncă ce trebuie, merge devreme la somn. A fost impresionat de profesionalismul lui Ronaldo și încearcă să-l imite”, a mărturisit Florin Manea.
Nu în ultimul rând, Florin Manea nu exclude o posibilă plecare a lui Radu Drăgușin la Napoli în vară. Impresarului român îi surâde ideea ca fundașul român să fie antrenat de Antonio Conte la Napoli. De altfel, campioana din 2023 în Serie A l-a dorit pe Radu Drăgușin și în iarna trecută.
„Dacă Bayern și Tottenham nu l-ar fi dorit, atunci ar fi ales-o pe Napoli. Conte la Napoli? Este unul dintre cei mai buni antrenori din lume, ar fi o onoare să lucreze alături de el, dar momentan este dificil de spus ce se va întâmpla.
Dacă Napoli va încerca să-l împrumute pe Drăgușin și Conte va fi acolo, am lua în calcul oferta. Când lucrezi cu cineva precum Antonio Conte, înveți foarte multe lucruri”, a concluzionat Florin Manea.